Жанхъуэтекъуэ зыгъэгуфIа махуэ
Бахъсэн районым щыщ Жанхъуэтекъуэ къуажэм щэнхабзэмкIэ и унэр къызэрызэIуахым теухуа зэхы-хьэм къуажэдэс куэд кърихьэлIат. Абыхэм ехъуэхъуну къэкIуат КъБР-м и Къэрал чэнджэщэгъу Бозий Натбий, УФ-м и Федеральнэ Зэхуэсым и Къэрал Думэм и депутат, «Къуажэм щэнхабзэмкIэ и унэ» проектым и щIыналъэ убзыхуакIуэ Геккиев Заур, КъБР-м и Парламентым и УнафэщIым и къуэдзэ, «Урысей зэкъуэт» партым и фракцэм и унафэщI, партым и щIыналъэ къудамэм и секретарь АфэщIагъуэ Михаил, КъБР-м щэнхабзэмкIэ и министр Къумахуэ Мухьэдин, КъБР-м ухуэныгъэмкIэ, псэупIэ-коммунальнэ Iуэхухэмрэ гъуэгу хозяйствэмкIэ и министр Къуныжь Вячеслав, Iуащхьэмахуэ районым и щIыналъэ администрацэм и Iэтащхьэ Залиханов Къанщобий сымэ.
ЗэIущIэм и пэщIэдзэм Бахъсэн районым и щIыналъэ администрацэм и Iэтащхьэм и къалэнхэр зыгъэзащIэ Къанэмэт Рустам къызэхуэсахэм фIыщIэ яхуищIащ икIи мы ухуэныгъэм жылэм щыпсэухэр темыпыIэжу зэрыпэплъар къыхигъэщащ.
ЩэнхабзэмкIэ унэщIэр къызэрызэIуахамкIэ къуажэдэсхэм хъуэхъу псалъэ-хэр жраIащ Бозий Натбий, Геккиев Заур, АфIэщIагъуэ Михаил сымэ.
Къуажэдэсхэм я цIэкIэ къыщыпсалъэм, Жанхъуэтекъуэ къуажэм и ветеранхэм я советым и тхьэмадэ Байзуллаев Мусэ республикэм и унафэщIхэм, «Урысей зэкъуэт» партым и Къэбэрдей-Балъкъэр щIыналъэ къудамэм фIыщIэ яхуищIащ мы IуэхущIапIэм зыхуей хуэзауэ икIи и зэманым къриубыдэу хьэзыр хъун папщIэ куэд зэрызэфIагъэкIам къыхэкIыу.
«Дэ хуабжьу ди кIэн къикIащ: щэнхабзэм и IуэхущIапIэр нэхущ икIи хуитщ. Сыхуейщ мыбы сыт щыгъуи гуфIэгъуэ щIэлъыну, сабийуэ, щIалэгъуалэу къекIуалIэхэр зэпымыууэ нэхъыбэ хъуну, сыту жыпIэмэ дызытелажьэри ди плъапIэри ахэрщ», — жиIащ ветераным.
ГуфIэгъуэ махуэр концерт гъэщIэгъуэнкIэ яIэтащ районым и творческэ гупхэм хэт артистхэм.
Бахъсэн районым и щIыналъэ администрацэм и пресс-IуэхущIапIэ.
